ΚΑΝΟΝΙΣΜΌΣ (ΕΚ) αριθ. 1108/2004 ΤΗΣ ΕΠΙΤΡΟΠΉΣ της 11ης Ιουνίου 2004 για καθορισμό, για την περίοδο 2004/05, της ενίσχυσης για τα αχλάδια που προορίζονται για την μεταποίηση, στο πλαίσιο του κανονισμού (ΕΚ) αριθ. 2201/96 του Συμβουλίου Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 2201/96 του Συμβουλίου, της 28ης Οκτωβρίου 1996, περί κοινής οργανώσεως της αγοράς στον τομέα των μεταποιημένων προϊόντων με βάση τα οπωροκηπευτικά (1) και ιδίως το άρθρο 6 παράγραφος 1, Εκτιμώντας τα ακόλουθα: (1) Το άρθρο 3 παράγραφος 3 του κανονισμού (ΕΚ) αριθ. 1535/2003 της Επιτροπής, της 29ης Αυγούστου 2003, με αντικείμενο λεπτομέρειες εφαρμογής του κανονισμού (ΕΚ) αριθ. 2201/96 του Συμβουλίου όσον αφορά το καθεστώς ενίσχυσης στον τομέα των μεταποιημένων προϊόντων με βάση τα οπωροκηπευτικά (2), έχει προβλέψει τη δημοσίευση από την Επιτροπή του ποσού των ενισχύσεων που θα εφαρμοσθούν, κυρίως για τα αχλάδια, αφού εξακριβωθεί η τήρηση των κατωτάτων ορίων που καθορίστηκαν στο παράρτημα ΙΙΙ του κανονισμού (ΕΚ) αριθ. 2201/96. (2) Ο μέσος όρος των ποσοτήτων μεταποιηθέντων αχλαδιών στο πλαίσιο του καθεστώτος ενίσχυσης, κατά τις τρεις προηγούμενες περιόδους, είναι ανώτερος από το κοινοτικό κατώτατο όριο. Η ενίσχυση που θα εφαρμοστεί για την περίοδο 2004/05, πρέπει συνεπώς να είναι το ποσό που καθορίστηκε στο άρθρο 4 παράγραφος 2 του κανονισμού (ΕΚ) αριθ. 2201/96 στα κράτη μέλη που δεν έχουν υπερβεί το κατώτερο όριό τους. Σε κάθε ένα από τα άλλα οικεία κράτη μέλη το εν λόγω ποσό, πρέπει να μειωθεί κατά τις υπερβάσεις του κατωτάτου ορίου μετά από κατανομή των μη μεταποιηθεισών ποσοτήτων, σύμφωνα με το άρθρο 5 παράγραφος 2, τρίτο εδάφιο του εν λόγω κανονισμού. (3) Το άρθρο 2 του κανονισμού (ΕΚ) αριθ. 416/2004 της Επιτροπής, της 5ης Μαρτίου 2004, περί μεταβατικών μέτρων εφαρμογής του κανονισμού (ΕΚ) αριθ. 2201/96 του Συμβουλίου και του κανονισμού (ΕΚ) αριθ. 1535/2003 λόγω της προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας στην Ευρωπαϊκή Ένωση (3) έχει καθορίσει την ενίσχυση που εφαρμόζεται, στα νέα κράτη μέλη, για τα αχλάδια που προορίζονται για τη μεταποίηση κατά την περίοδο 2004/05. (4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης των μεταποιημένων προϊόντων με βάση τα οπωροκηπευτικά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Για την περίοδο 2004/2005, η ενίσχυση για τα αχλάδια σύμφωνα με το άρθρο 2 του κανονισμού (ΕΚ) αριθ. 2201/96, καθορίζεται σε: - 159,33 ευρώ ανά τόνο στην Ελλάδα, - 130,09 ευρώ ανά τόνο στην Ισπανία, - 161,70 ευρώ ανά τόνο στη Γαλλία, - 119,71 ευρώ ανά τόνο στην Ιταλία, - 161,70 ευρώ ανά τόνο στις Κάτω Χώρες, - 161,70 ευρώ ανά τόνο στην Αυστρία, - 161,70 ευρώ ανά τόνο στην Πορτογαλία. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται για την περίοδο 2004/05. Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος. Βρυξέλλες, 11 Ιουνίου 2004.

[Source: multi_eurlex | Tokens: 2823]